Απόφαση της Επιτροπής

της 20ής Αυγούστου 2002

για τροποποίηση της απόφασης 98/256/EΚ του Συμβουλίου σχετικά με επείγοντα μέτρα για προστασία από την σπογγώδη εγκεφαλοπάθεια των βοοειδών

[κοινοποιηθείσα υπό τον αριθμό Ε(2002) 3097]

(Κείμενο που παρουσιάζει ενδιαφέρον για τον ΕΟΧ)

(2002/670/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς(1), όπως τροποποιήθηκε τελευταία από την οδηγία 92/118/EΟΚ(2), και ιδίως το άρθρο 10 παράγραφος 4,

την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς(3), όπως τροποποιήθηκε τελευταία από την οδηγία 92/118/EΟΚ, και ιδίως το άρθρο 9 παράγραφος 4,

Εκτιμώντας τα ακόλουθα:

(1) Η απόφαση 98/256/EΚ του Συμβουλίου(4), της 16ης Μαρτίου 1998, σχετικά με επείγοντα μέτρα για προστασία από την σπογγώδη εγκεφαλοπάθεια των βοοειδών, όπως τροποποιήθηκε τελευταία από την απόφαση 98/692/EΚ της Επιτροπής(5), διατηρείται ως μεταβατικό μέτρο στο παράρτημα XI του κανονισμού (EΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών(6), όπως τροποποιήθηκε τελευταία από τον κανονισμό (EΚ) αριθ. 270/2002 της Επιτροπής(7).

(2) Στη γνώμη της στις 16 Μαΐου 2002 σχετικά με την ασφάλεια των εμβρύων βοοειδών η επιστημονική συντονιστική επιτροπή κρίνει ότι, όσον αφορά την ασφάλεια των εμβρύων βοοειδών σε σχέση με τη ΣΕΒ, δεν υπάρχει λόγος για περαιτέρω μέτρα από επιστημονική άποψη, εκτός από εκείνα που επιβάλλουν τα πρωτόκολλα της διεθνούς ένωσης για τη μεταφορά εμβρύων.

(3) Στη γνώμη της στις 14 και 15 Σεπτεμβρίου 2000 σχετικά με την εξαγωγή από το Ηνωμένο Βασίλειο μοσχαρίσιου κρέατος με οστά η επιστημονική συντονιστική επιτροπή έκρινε ότι δεν υπάρχουν ενδείξεις ότι το μοσχαρίσιο κρέας με οστά, που προέρχεται από σφάγια μόσχων ηλικίας 6 έως 9 μηνών και εξάγεται σύμφωνα με τα κριτήρια του εξαγωγικού καθεστώτος με χρονολογική βάση (ΕΚΧΒ), όπως προβλέπεται στην απόφαση 98/256/EΚ, ενέχει κινδύνους.

(4) Ύστερα από τη γενική της συνέλευση το Μάιο του 2002, η διεθνής επιτροπή του κώδικα για την υγεία των ζώων της παγκόσμιας οργάνωσης για την υγεία των ζώων (Διεθνές Γραφείο Επιζωοτιών) τροποποιεί τώρα το κεφάλαιο περί ΣΕΒ του κώδικα για την υγεία των ζώων, έτσι ώστε να απαιτεί να αφαιρούνται τα οστά από το βόειο κρέας προέλευσης χωρών υψηλού κινδύνου, όταν προέρχεται από ζώα ηλικίας άνω των 9 μηνών, και τα έμβρυα βοοειδών να προστεθούν στον κατάλογο των προϊόντων των οποίων το εμπόριο επιτρέπεται χωρίς περιορισμούς.

(5) Το Μάρτιο του 2002 το Ηνωμένο Βασίλειο υπέβαλε αίτηση για την τροποποίηση του ΕΚΧΒ ώστε να επιτρέψει στις συμμετέχουσες επιχειρήσεις να σφάζουν και να επεξεργάζονται μη επιλέξιμα βοοειδή για το ΕΚΧΒ καθώς και επιλέξιμα βοοειδή για το ΕΚΧΒ υπό την προϋπόθεση ότι εφαρμόζονται επαρκή μέτρα διαχωρισμού.

(6) Σε αποστολή επιθεώρησης που πραγματοποιήθηκε στη Μεγάλη Βρετανία από τις 27 έως τις 31 Μαΐου 2002 παρουσιάστηκε στους επιθεωρητές του Γραφείου Τροφίμων και Κτηνιατρικών Θεμάτων ένα τροποποιημένο πρωτόκολλο για τις απαραίτητες μεθόδους και διαδικασίες λειτουργίας του ΕΚΧΒ. Οι επιθεωρητές κατέληξαν στο συμπέρασμα ότι, εάν εφαρμοστεί σωστά, το προτεινόμενο πρωτόκολλο θα επιτρέψει την άσκηση του κατάλληλου επίσημου ελέγχου των επιλέξιμων ζώων και προϊόντων για το ΕΚΧΒ. Έγιναν ορισμένες συστάσεις όσον αφορά τη βελτίωση των ελέγχων επιλεξιμότητας των βοοειδών που εισάγονται στο πρόγραμμα. Στην απάντησή του στην έκθεση της αποστολής, το Ηνωμένο Βασίλειο ανέλαβε να ενσωματώσει τις συστάσεις στο πρωτόκολλο του ΕΚΧΒ.

(7) Η απόφαση 1999/514/EΚ της Επιτροπής(8) καθορίζει την ημερομηνία κατά την οποία μπορεί να αρχίσει η αποστολή από το Ηνωμένο Βασίλειο προϊόντων που προέρχονται από βοοειδή σύμφωνα με το εξαγωγικό καθεστώς χρονολογικής βάσης δυνάμει του άρθρου 6 παράγραφος 5 της απόφασης 98/256/EΚ. Χάριν σαφήνειας, θα ήταν καλό να εισαχθεί η διάταξη αυτή στη μεταγενέστερη απόφαση και άρα να καταργηθεί η απόφαση 1999/514/EΚ.

(8) Η απόφαση 98/256/EΚ πρέπει επομένως να τροποποιηθεί ανάλογα.

(9) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η απόφαση 98/256/EΚ τροποποιείται ως εξής:

1. Το άρθρο 1 αντικαθίσταται από το εξής: "Άρθρο 1

Εν αναμονή σφαιρικής εξέτασης της κατάστασης και παρά τις κοινοτικές διατάξεις που εκδίδονται στον τομέα της προστασίας από την ΣΕΒ, το Ηνωμένο Βασίλειο διασφαλίζει ότι τα κάτωθι δεν αποστέλλονται από το έδαφός του σε άλλα κράτη μέλη ή σε τρίτες χώρες:

α) ζώντα βοοειδή·

β) κρεατάλευρο, οστεάλευρο και κρεατοστεάλευρο προέλευσης θηλαστικών·

γ) ζωοτροφές και λιπάσματα που περιέχουν υλικό που αναφέρεται στο στοιχείο β)."

2. Το άρθρο 6 αντικαθίσταται από το εξής: "Άρθρο 6

1. Κατά παρέκκλιση από το άρθρο 3, το Ηνωμένο Βασίλειο μπορεί να επιτρέπει την αποστολή σε άλλα κράτη μέλη ή σε τρίτες χώρες των ακόλουθων προϊόντων τα οποία προέρχονται από βοοειδή που γεννήθηκαν και εκτράφηκαν στο Ηνωμένο Βασίλειο και έχουν σφαγεί στο Ηνωμένο Βασίλειο σύμφωνα με τους όρους που καθορίζονται στην παράγραφο 4, στο άρθρο 7, στα άρθρα 9 έως 12 και στο παράρτημα II, ή ανάλογα με την περίπτωση, στο παράρτημα III:

α) 'νωπού κρέατος' όπως ορίζεται στην οδηγία 64/433/ΕΟΚ(9)·

β) 'κιμάδων' και 'παρασκευασμάτων κρέατος' όπως ορίζονται στην οδηγία 94/65/EΚ του Συμβουλίου(10)·

γ) 'προϊόντων με βάση το κρέας' όπως ορίζονται στην οδηγία 77/99/EΟΚ του Συμβουλίου(11)·

δ) τροφών που προορίζονται για κατοικίδια σαρκοφάγα.

2. Από το νωπό κρέας που αναφέρεται στην παράγραφο 1 στοιχείο α), εάν λαμβάνεται από ζώα ηλικίας άνω των 9 μηνών, αφαιρούνται τα οστά και όλοι οι συνδεόμενοι ιστοί συμπεριλαμβανομένων των επιφανειακών νευρικών και λεμφικών ιστών.

3. Ο τεμαχισμός, η αποθήκευση και η μεταφορά του νωπού κρέατος που αναφέρεται στην παράγραφο 1 στοιχείο α) διεξάγεται σύμφωνα με τους όρους που καθορίζονται στο άρθρο 7, στα άρθρα 9 έως 12 και στο παράρτημα II ή, ανάλογα με την περίπτωση, στο παράρτημα III. Το νωπό κρέας μπορεί να χρησιμοποιείται για την παραγωγή προϊόντων που αναφέρονται στα στοιχεία β), γ) και δ) σύμφωνα με τους όρους που καθορίζονται στο παρόν άρθρο, στο άρθρο 7, στα άρθρα 9 έως 12 και στο παράρτημα II ή, ανάλογα με την περίπτωση, στο παράρτημα III.

4. Τα βοοειδή που αναφέρονται στην παράγραφο 1 σφάζονται σε διαφορετικό χρόνο από τα βοοειδή που δεν πληρούν τις προϋποθέσεις του παραρτήματος II, ή ανάλογα με την περίπτωση, του παραρτήματος III. Πραγματοποιείται ασφαλής διαλογή και διαχωρισμός των ζώντων ζώων πριν από τη σφαγή για να εξασφαλίζεται ότι μόνον τα επιλέξιμα ζώα εισέρχονται στην αλυσίδα παραγωγής του σφαγείου κατά τις χρονικές περιόδους που είναι αφιερωμένες στη σφαγή αυτή. Πριν από την έναρξη μιας περιόδου σφαγής επιλέξιμων ζώων, η αίθουσα σφαγής πρέπει να καθαρίζεται και να απολυμαίνεται.

5. Η αποστολή των προϊόντων που αναφέρονται στο παράρτημα III μπορεί να αρχίσει την 1η Αυγούστου 1999."

3. Το άρθρο 10 παράγραφος 1 στοιχείο β) αντικαθίσταται από το εξής: "β) i) τα μη συσκευασμένα προϊόντα αποθηκεύονται σε ψυκτικούς θαλάμους σε αποθήκες οι οποίες δεν χρησιμοποιούνται συγχρόνως για την αποθήκευση προϊόντων βοοειδών τα οποία δεν πληρούν τις προϋποθέσεις που προβλέπονται στο παρόν άρθρο, στα άρθρα 6, 9, 11, 12 και 13 και οι οποίοι διατηρούνται σφραγισμένοι με τη σφραγίδα της αρμόδιας αρχής όταν αυτή δεν είναι παρούσα·

ii) τα συσκευασμένα προϊόντα αποθηκεύονται σε ψυκτικούς θαλάμους με τρόπο ώστε να παρέχεται σαφής και αποτελεσματικός διαχωρισμός από προϊόντα βοοειδών τα οποία δεν πληρούν τις προϋποθέσεις που προβλέπονται στο παρόν άρθρο, στα άρθρα 6, 9, 11, 12 και 13."

4. Τα παραρτήματα τροποποιούνται όπως παρουσιάζεται στο παράρτημα της παρούσας απόφασης.

Άρθρο 2

Η απόφαση 1999/514/EΚ καταργείται.

Άρθρο 3

Η παρούσα απόφαση απευθύνεται στα κράτη μέλη.

Βρυξέλλες, 20 Αυγούστου 2002.

Για την Επιτροπή

David Byrne

Μέλος της Επιτροπής

(1) ΕΕ L 224 της 18.8.1990, σ. 29.

(2) ΕΕ L 62 της 15.3.1993, σ. 49.

(3) ΕΕ L 395 της 30.12.1989, σ. 13.

(4) ΕΕ L 113 της 15.4.1998, σ. 32.

(5) ΕΕ L 328 της 4.12.1998, σ. 28.

(6) ΕΕ L 147 της 31.5.2001, σ. 1.

(7) ΕΕ L 45 της 15.2.2002, σ. 4.

(8) ΕΕ L 195 της 28.7.1999, σ. 42.

(9) ΕΕ 121 της 29.7.1964, σ. 2012/64.

(10) ΕΕ L 368 της 31.12.1994, σ. 10.

(11) ΕΕ L 26 της 31.1.1977, σ. 85.

ΠΑΡΑΡΤΗΜΑ

1. Στο παράρτημα II, το σημείο 1 αντικαθίσταται από το εξής: "1. Το νωπό κρέας και τα προϊόντα που αναφέρονται στο άρθρο 6 παράγραφος 1 στοιχεία β), γ) και δ) που λαμβάνονται από το κρέας αυτό, τα οποία προέρχονται από βοοειδή που εσφάγησαν στη Βόρειο Ιρλανδία δύνανται να αποστέλλονται από το Ηνωμένο Βασίλειο κατ' εφαρμογή των διατάξεων του άρθρου 6, όταν προέρχονται από ζώα επιλέξιμα για το ΕΚΠΑ τα οποία, με τη σειρά τους, προέρχονται από επιλέξιμες για το ΕΚΠΑ αγέλες. Eάν λαμβάνεται από ζώα ηλικίας άνω των 9 μηνών, αφαιρούνται από το νωπό κρέας τα οστά και όλοι οι συνδεόμενοι ιστοί συμπεριλαμβανομένων των επιφανειακών νευρικών και λεμφικών ιστών."

2. Στο παράρτημα II, το σημείο 9 αντικαθίσταται από το εξής: "9. Η σφαγή των επιλέξιμων για το ΕΚΠΑ ζώων πρέπει να πραγματοποιείται σε σφαγεία που εφαρμόζουν σύστημα χρονικού διαχωρισμού όπως περιγράφεται στο άρθρο 6 παράγραφος 4."

3. Το παράρτημα III τροποποιείται ως εξής: α) Το σημείο 1 αντικαθίσταται από το εξής: "1. Το νωπό κρέας και τα προϊόντα που λαμβάνονται από το κρέας αυτό και αναφέρονται στο άρθρο 6 παράγραφος 1 στοιχεία β), γ) και δ), τα οποία προέρχονται από βοοειδή που εσφάγησαν στο Ηνωμένο Βασίλειο, δύνανται να αποστέλλονται από το Ηνωμένο Βασίλειο κατ' εφαρμογή των διατάξεων του άρθρου 6, όταν προέρχονται από επιλέξιμα για το ΕΚΧΒ ζώα που έχουν γεννηθεί μετά την 1η Αυγούστου 1996. Eάν λαμβάνεται από ζώα ηλικίας άνω των 9 μηνών, αφαιρούνται από το νωπό κρέας τα οστά και όλοι οι συνδεόμενοι ιστοί συμπεριλαμβανομένων των επιφανειακών νευρικών και λεμφικών ιστών."

β) Το σημείο 5 αντικαθίσταται από το εξής: "5. Η σφαγή των επιλέξιμων για το ΕΚΧΒ ζώων πρέπει να πραγματοποιείται σε σφαγεία που εφαρμόζουν σύστημα χρονικού διαχωρισμού όπως περιγράφεται στο άρθρο 6 παράγραφος 4. Η σφαγή επιλέξιμων για το ΕΚΧΒ ζώων καταγωγής Μεγάλης Βρετανίας στη Βόρειο Ιρλανδία, ή αντιστρόφως, επιτρέπεται μόνον εάν εξασφαλίζεται η πρόσβαση σε όλα τα σχετικά δεδομένα."